Meer as 200 verdagtes in Jhb vasgetrekFoto: SAPD, Facebook Ao. Xoli Mbele, woordvoerder van die polisie, het gesê polisiebeamptes van die Johannesburg-Sentraal-polisiestasie het verskeie misdaadbekampingsaksies tussen Vrydag en Sondagoggend uitgevoer. Die verdagtes is almal in Mondeor, Booysens, Moffatview, Langlaagte, Fairlands, Sophiatown, Brixton en die Johannesburgse-sakesentrum in hegtenis geneem. “Die inhegtenisnemings sluit onder meer in agt vir roof, twee vir verkragting, vyf vir die besit van ŉ gekaapte motor, twee vir die besit van ŉ ongelisensieerde vuurwapen, twee vir gewapende roof, 41 vir dronkbestuur, 38 vir dwelmbesit en agt vir opsetlike saakbeskadiging,” het Mbele gesê. Die res is vir ander aanklagte in hegtenis geneem, van aanranding tot bedrog, het hy gesê. Die verdagtes sal almal dié week in verskeie landdroshowe in Johannesburg verskyn.